ھانی بلوچ
جنین !!
ایشی ءِ بابت ءَ بازیں مردم بازیں چیز گُش اَنت ءُ ہمے جنین آدم کدی جنک ءِ رنگ ءَ وتی فرض ءَ سرجم کنت کدی یک لوگی ییءِ رنگ ءَ کدی ماتءِ رنگ ءَ چہ بہ بگر پیر زالی سُدیک اے دگنیا ءِ رنگ ءَ وت ءَ ہمگرنچ کنت ءُ دگنیا ءِ رنگ ءَ گوں رنگ زور یت زالبول ءِ وہدے جنک ودی بیت گڑا دگنیا ءِ جست ہمے بیت کہ ترا بچک اَست !؟۔اگاں بچک ودی بیت گڑا جنک ءِ کس جُست ءَ ہم نہ کنت ۔بازیں جاہ ءَ انچو گندگ ءَ کئیت وہدے جنین آدم ءِ کُل زَہگ جنک بنت ءُ دگہ چُک ءِ آرگ آئیءِ تاوان ءِ چیدگ بیت ۔بلے آپہ بچک ءِ ہاتر ءَ ہچّ تاوان ءَ کِمار نہ کنت ۔ہمے سوٛب ءَ بازیں ڈاکٹرانی جُست ہم ہمے بیت کہ تئی Family Complete اِنت یا نہ ؟؟۔بزاں کہ خاندان بے بچک ءَ سرجم نہ بیت وہدے جنین آدم ءِ کُل زَہگ بچک بہ بنت ءُ آئی ءَ دگہ چُک ءِ آرگ ءَ تاوان ءِ شون دیگ بیت گڑا آپہ جنک ءَ آرنگ ءَ اَرزشت نہ دنت ءُ وتی چُک ءِ آرگ ءَ ہما ساعت ءَ گڈ سر کنت ہمے بچک بازیں سِلکاری بہ کن انت گڑا دگنیا ءِ چمانی چیر ءَ نہ بنت ،اگاں بنت پدا ہم دگنیا ہمے گُشیت اے بچک انت ہرچی بہ بیت وت شر بنت ۔وہدے جنک کمو بے سُدی ءَ ہم سِلکاری بہ کن اَنت گڈا دگنیا آئیءِ تیوگیں زند ءَ اَنچو کنت کہ تازند آوتی ردی ءَ شر کرت نہ کنت ءُ ناوتی ردی ءَ چہ دروَنت زُرت کنت بلکیں آسروت کشی کنت ۔
بازیں بچک جنکاں کارمرز کن انت وتی وہد گوٛازینگ ءِ واستہ ءُ درٛوگیں مہر ءَ جنکانی عزت ءَ حراب کن انت جنک ءِ گنا ہ ہمے بیت کہ آہمے پگر ءَ ہیر کنت بوت کنت مہر ءُ دوستی ہمے رنگ ءَ بیت بلے جنک پہک ناسرپد انت کہ بچک بدکار ءَ چہ بدکار ءُ سِلکار بہ بیت بلے آانچیں جنک لوٹیت کہ آ پَلگار بہ بیت گڈا اِدا ہما جنک ءِ سرا ظلم نہ انت کہ سِلکاریں بچکاں گوں زند ءِ گوٛازینگ ؟؟۔وہدے بچک جنک ءَ کارمرز کنت گڈا گناہ نہ انت ،بلے جنک مہر بہ کنت مزنیں گناہے زانگ بیت پرچہ اے دگنیا ءَ زالبول ءِ جاہ جتاہ ءُ مردین ءِ ارزشت باز انت ؟؟۔بازیں انچیں مردین ہم گندگ ءَ کئیت آوتی مردی ءَ بس ہمے سرپد بیت کہ منی لوگی ءَ چُک آئورتگ منی کار سرجم بیت نوں آئیءِ کار بندات بیت منی چُک ءِ حیالداری ءُ وتی کار ءَ سرجم دیگ پدا آمردین دگہ جنکاں وتی وہد ءَ گوٛازینگ لوٹ ایت ءُ دگراں کامرز کنت ۔بلے اِدا یک گپے من سرپد نہ بوت آں مردین دائم ءَ پرچہ گوٛشیت منی چُک ءِ حیالداری ءَ بہ کن ؟؟آچلگ جنین بیت درد جنین سگ ایت گڑا مردین پرچہ اے وڑ گش ایت ؟؟
درٛیگتیں چِلگ ءِ درد مردین ءَ بہ سگ اِت اِنت ۔بلے حُدا ءَ ہم گوں جنین ءَ انصاف نہ کرت ۔من مدامی گنداں جنین ءَ چُک بیت گڑا مردین وتی سرا برز کنت گُشیت من ءَ چُک بیتگ ،اگاںچُک نہ بیت گڑا مردین گُشیت منی لوگی ءَ چُک نہ بیت اے درگت ءَ من بازیںجنین دیستگ آں اسپتال ءِ تہءَ چُک ءِ علاجءَ کاینت ءُ انچیں جنین وتی سرجمیں Testءَ کن انت آوانی Test Clear بنت ،اگاں مردین ءِ Test ءِ گُشگ بیت گڑا ہما دمان ءَ مردین وتی نزوری ءَ نہ منّیت ءُ ہچ رنگ ءَ Test نہ کن انت ،بلکیں علاج ءَ گڈسر کنت یا لوگی ءَ ویل کن انت ۔ہمے لہتیں روچءِ گپ اِنت منی کرا زیبا نامیں زالبولے اتک آمحمد بخش بزاں وتی لوگ واجہ ءِ نیمگ ءَ تُرس لرز چارگ ءَ من ءَ گُشیت کہ من ملک ءَ چہ اتکگ آں ءُ بازیں مزنیں اسپتالاں وتی علاج کرتگ بلے ہرکجام اسپتال ءَ بس ہمے گشگ بیتگ کہ چُک دانی (Uterus)ءَ بہ کش اگاں نہ کش اِت گڑا شومُک (Cancer)بیت ۔وہدے من آئیءِ Reports چارِت آں گڑا ہمے رنگ ءَ آئیءِ Uterusکشگ المی ات ۔بلے مردءِ نہ منّگءِ سوب ءَ آزال لاچار اَت منی سک باز تُرسینگ پد آئیءِ لوگ واجہ محمد بخش ءَ من ءَ گشت کہ اسلام ءِ تہا جائز نہ انت۔ اے گپ ءَ گوشدارگ ءَ پد منی دل ءَ گُشت اے مردین ءَ انچیں شہماتے بہ جن کہ آدگہ رند ءَ پگر بہ کنت پدا گپ بہ جنت ۔۔۔۔۔۔اسلام ءِ تہا جنین ءِ کُشگ جائز اِنت ،بلے جنین ءِ علاج کنگ جائز نہ اِنت ؟؟۔من وہدے ترٛندیں گالوار ءَ جُست کرت گڑا چاراں آمرد پشومانی ءَ ہچ نہ گُش ایت اگاں انسان ءَ چُک مہ بیت آ اے وڑ بہ گُشیت گڑا مردم سرپد بوت کنت ،بلے محمد بخش ءِ زیبا دومی لوگی انت ءُ آئیءِ اولی لوگی ءَ چہ آئر ءَ پنچ چُک اَست ءُ زیبا ءَ چہ ہم پنچ ۔۔۔۔۔۔باریں چے وڑ ءَ آئیءَ بزگیں زیبا ءِ Operation کنائینت آ Operation ءَ پد ڈاکٹر ءَ ہمے گشت کہ مارا انچو لگّیت کہ Cancer مہ بیت پمیشکا Biopsyکُرت Biopsyہما چیز ءَ گُش انت وہدے Operationکنگ بیت گڑا آجاہ ءَ کسانیں ٹکرے کشگ ءَ رند آئیءِ Testرا دیگ بیت دانکہ اے چارگ بہ بیت کہ آجاہ ءَ دگہ نادراہی اَست یا نا۔۔۔۔۔۔
ہمے رنگ ءَ بزگیں زیبا ءِ Biopsyکُرت بلے پدردیں گپ ایش اِنت کہ آئیءِ لوگ واجہ ءَ Reportءِ ودار نہ کُرت ءُ ڈاکٹرانی گوٛشگ ءَ پد ہم آوانا ودار نہ کُرت ءُ شُت اَنت ۔آبزگیں زیبا ءِ Reports منی کِرا انت ءُ آئیءِ Reportءِ تہا Ovary Cyst Raptureانت اے انچیں جاہ ءِ غدود کہ مردم ءَ Shockءِ تہا بارت پدا زوت کُش ایت ءُ ہلاس کنت ۔
اے گپ پدا ہم انچو نہ انت کہ من مزیں گپ بہ جن آں کہ من دگرانی لوگ واجہ ءِ ظلم ءَ ہلاس کن آں ،منی گوما اے وڑیں درٛوگیں گپ نہ بیت پرچا کہ من (Women Organization)جنینانی گَلانی منّوگِر نیاں ،نا آوانی ہمگرنچی کنگ لوٹ آں پرچاکہ مئے جنینانی گَل تیوگیں روچ ننداں پاد کاینت بس ہمے گپاں کن انت کہ مئے زالبولانی سرا آوانی لوگ واجہانی ظلم بوہگ ءَ انت مئے زالبول لب (Dowry)ءِ جیڑہ ءَ سگگ ءَ انت ما ہلاس کن ایں دگہ انچیں وت سریں بازیں گپ جن انت ہمے Organizationبزانکہ گَل کا روتی جاہ بلکیں گیشتر جنینانی نزور کنگ ءِ چیدگ انت پمیشکا من منّوگِر نیاں پرچا کہ من وتی چمّاں دیستگ آں انچیں جنین کہ آملک ءَ چہ اتکگیں بس یکیں توار ءَ کہ ما وت کُشی کنگ لوٹ ایں مئے زند ہلاس انت ،ماناپاک بوت ایں ۔بلے راستی دگہ رنگ ءَ بیتگ آجیڑہ انچیں جیڑہ انت کہ ہلاس بوت کنت بلے مئے Women Organization بس نشتگ انت انچیں جیڑہانی سرا گپ جن انت کہ آوانی دست ءَ بوت نہ کنت اگاں کار کنگ لوٹ انت گڑا ہمے بازیں جیڑہ است کہ آوانی ہلاس کنگ سک ارزان انت آجنین آدم مزنیںکساس ءَ انچیں جیڑہانی درگت ءَ وت کشی کنگ ءَ انت اگاں اے گَل بہ لوٹ اَنت گڑا الم آپہ زالبول ءِ ہاتر ءَ کارکرت کن انت ۔بلے کار کنگ ءِ ہاتر ءَ جہد کنگ لوٹ ایت پرچاکہ مزنیں گپ جنگ سک ارزان اِنت من وَ سک ہبکہ آں زمانگ کجا رستگ بیست ءُ یکمی کرن انت مردم کجا سربوتگ انت سائنس ءَ سک باز بدلی آورتگ بس یکیں بدلی سائنس ءَ ہم آورت نہ کُرت آبدلی جنین ءِ بِستار انت،جنین ہما رنگ ءَ چہ ودی بوہگ تامَرگ مٹ نہ بیت آ اگاں وتی کماش ءِ لوگ ءَ بیت پدا ہم آئیءِ وتی جند ءِ لوگ نہ انت آئیءَ پد لوگ واجہ ءِ لوگ ہم آئیءَ قبرسُدیک سرکنت بلے دیمتر ءَ زانت نہ کن آں کہ قبر آئیءِ گڈسر بیت یانا !۔اے ہم زانت نہ کن آں لپ قبر ءِ تہا آئیءَ تاہیر رسیت یانا !!۔اے بیست ءُ یکمی کرن انت انگت ءَ جنین دائی بلکانی کرا چلگی بنت پدا اے درگتءَ آ انچیں جیڑہانی دیمپان بنت آئیءَ مردم وڑ وڑیں گپ گش انت ۔لہتیں جنین ءَ گُش ایت ایشیءِ سرا جِن جاتوگ اَتکگ ،لہتیں گش ایت کہ ناپاک انت بلے آئیءِ جند ءِ لوگ واجہ آئیءِ سِلّیں بوہ ءَ سگ اِت نہ کنت آئر ءَ ویل کنت پرچاکہ آجنین ءَ وتی پیشاپ (کسانیں پیشاپ)کنگ (Urine)ءِ سما نہ بیت پرچاکہ آچاگردی ظلم ءَ چہ دوچار بیت آ بلک (دائی)چاگرد ،بلکیں آئیءِ جند ءِ لوگ واجہ تیوگین دگنیا ءِ کرا جنین ءِ بِستار نیست اے کجام بیست ءُ یکمی کرن انت کہ مردم Fistula ءَ جَن ءُ جاتوگ سرپد بنت ۔اے ہما Fistulaکہ جنین ءَ پیشاپ کنگ ءِ سما نہ بیت بس ہما نادراہی کہ آبلک ءِ کارست بیت ءُ Operationنیم کلاک ءِ تہا سرجم دیئگ بیت بلے مردم آئیءَ جِن ءُ جاتوگ ،ناپاک، باریں کجا برتگ ءُ سرکرتگ ۔سائنس ءِ زبان ءَ4th Degree Tearsبزانکہ چار بہار ءِ Fistulaاست۔
1۔Vvf(Vesicovaginal)اے ہما Fistulaانت کہ وہدے چُک ءِ سر Pelvisبزانکہ ہَڈ ءِ تہا پسّگ ءَ پد زور دیگ ءَ چہ آئیءَBladder مسانہ ءِ ٹُنگ بوہگ ءَ Vvfگُش انت وہدے آٹُنگ بیت گڑا جنین ءَ سما نہ بیت ءُ ہر ساہت ءُ دمان آئیءِ کسانیں پیشاپ در کئیت ۔
2۔دومی Fistulaءَ Rvf(Recto Vaginal Fistula)اے ہما Fistulaانت پیشاپ ءَ گوں ہوار جنین ءِ Stoolبزاں Waste Materialہم ہر ساعت ءُ دمان در کئیت ءُ جنین ءَ سما نہ بیت بلے اے Fistulaءِ تہا بازیں جنین ءَ وت کشی کرتگ پرچاکہ جنین ءِ سِلّیں بوہ آئیءِ لوگ واجہ ءَ گوں سگگ نہ بوہگ ءُ چاگرد ءِ ناپاک گوٛشگ ءَ چہ جنین مجبور کرتگ پدا آسر وت کشی ءَ سر بوتگ ۔
Fistulaءِ سک باز چیدگ بنت کسان سالی ءَ ہاروس کنئگ ءَ ہم بیت کنت کہ جنین ءَ Fistulaبہ بیت پرچاکہ آئیءِ جِسم ءُ ہَڈ نزور بنت بلے مئے کِرا%85درصد کسانیں زَہگ آروس دیئگ بنت اَنچو گُشئگ بیت کہ Fistulaنیزگار (غریب) مردمانی نادراہی انت ۔گڑا Balochistanءِ تہا پرچا %65درصد ءَ اے نادراہی بیت ؟؟اے گپ ءِ پگر کنگ لوٹ ایت !!۔
سیمی Fistula(Perineal Tear)انت اے انچیں Fistulaانت کہ دوجاہ ءَ ہوار کنت بزاں کہ جنین ءِ پشت ءِ جاہ ءُ آئیءِ دیم ءِ جاہ ءَ یک کنت ءُ اے درگت ءَ جنین ءَ مردم ناپاک گش ایت بلے راستی دگہ رنگ ءَ انت اے نادراہی ءِ علاج Operation Perineal Repairبزانکہ جاہاں جتا جتا کنگ ءِ Operationانت بلے انگت ءَ بسیت ءُ یکمی کرن ءَ زالبول ناپاک گوٛشَگ بیت ءُ گڈسر ءَ FSB(Fresh Still Birth)اے ہما چیز انت کہ چِلگی ءِ تہا چُک ءِ مَرگ اے پڑءَ چاگرد گوں جنین ءَ ظلم کنت پرچاکہ اے بیست ءُ یکی کرن من وہدے Operation Theaterءِ تہا Hysterectomyبوہگ ءَ گنداں گڈا آHysterectomyءِ سوب ہم دائی (بلک)ءِ دست بیت Hysterectomyہما Operationءَ گش انت کہ چُک دانی (Uterus)کشئگ بیت من انگت یک نادراہی یے گشتگ بلے وہدے من جنین آدم ءِ سرا ظلم ءُ مردین ءِ راستی ءَ بگش آں گڑا اے گپ ءَ کس مکن کُرت نہ کنت کہ جنین ءَ بیست ءُ یکمی کرن ءَ ہم ہچ بِستار دیگ نہ بیت ءُ زند ءِ آدینک پدر بیت ۔وہدے توراستی ءَ گندئے گڑا بگش ئے الم بدلی کئیت ۔بلے آبیست ءُ یکمی کرن نہ بیت بوت کنت دگہ زمانگ ءُ کرنے بئیت ۔